SPOROČILO ZA JAVNOST

**13. redna seja Vlade Republike Slovenije**

1. september 2022

**Vlada izdala Uredbo o izvajanju Delegirane uredbe (EU) o sistemih brezpilotnega zrakoplova in operatorjih sistemov brezpilotnega zrakoplova iz tretjih držav**

Z uredbo se nadomešča nacionalna uredba za izvajanje evropske uredbe, ki je bila sprejeta v januarju 2021, ko so se pričeli uporabljati predpisi EU o brezpilotnih zrakoplovih. Sedaj veljavna Uredba o izvajanju delegirane uredbe (EU) o sistemih brezpilotnega zrakoplova in operatorjih sistemov brezpilotnega zrakoplova iz tretjih držav vsebuje določbe o pristojnemu organu za nadzor trga (Tržni inšpektorat) in priglasitvenemu organu (Ministrstvo za infrastrukturo), s čimer izpolnjuje osnovne zahteve iz evropske uredbe in omogoča njeno izvajanje.

Za učinkovito izvajanje celovitega tržnega nadzora in uskladitev normativne ureditve tržnega nadzora brezpilotnih zrakoplovov z okvirom izvajanja tržnega nadzora je poleg pristojnosti organa za nadzor izdelkov, ki so dani na trg Evropske unije (Tržni inšpektorat Republike Slovenije), potrebno opredeliti tudi pristojnosti organa za nadzor izdelkov, ki vstopajo na trg Evropske unije (Finančna uprava Republike Slovenije). Prav tako je treba zaradi učinkovitega nadzora nad izvajanjem ter zahtev EU predpisov uredbi opredeliti kazenske določbe v zvezi z obveznostmi gospodarskih subjektov ter določiti pooblastila inšpektorjev. Republika Slovenija mora v skladu z določbami omogočiti sistem akreditacije, na podlagi katerega bodo organi za ugotavljanje skladnosti lahko pri nacionalnem akreditacijskem organu pridobili ustrezno akreditacijsko listino za namen priglasitve, na podlagi katere lahko opravljajo dejavnost ugotavljanja skladnosti.

Zaradi obsega sprememb in dopolnitev se iz nomotehničnih razlogov pripravi predlog nove uredbe, ki vključuje vse navedene rešitve. Nova Uredba o izvajanju delegirane uredbe (EU) o sistemih brezpilotnega zrakoplova in operatorjih sistemov brezpilotnega zrakoplova iz tretjih držav tako nadomešča trenutno veljavno uredbo in vključuje določbe o pristojnih organih in način sodelovanja med njimi, podrobnostih v zvezi s postopki akreditacije in priglasitvi organov za ugotavljanje skladnosti, prekrških in pooblastilih inšpektorjev.

Vir: Ministrstvo za infrastrukturo

**Sprememba Uredbe o izvajanju ukrepa zdravje in varnost iz Operativnega programa za izvajanje Evropskega sklada za pomorstvo in ribištvo v Republiki Sloveniji**

Vlada je izdala Uredbo o spremembah Uredbe o izvajanju ukrepa zdravje in varnost iz Operativnega programa za izvajanje Evropskega sklada za pomorstvo in ribištvo (OP ESPR) v Republiki Sloveniji za obdobje 2014–2020 in jo objavi v Uradnem listu Republike Slovenije.

S spremembami uredbe se spreminja višina finančnih sredstev na ukrepu zdravje in varnost v skladu z OP ESPR 2014-2020, v okviru katerega se izvajajo aktivnosti (operacije) za izboljšanje higienskih, zdravstvenih, varnostnih in delovnih pogojev za ribiče v obliki naložb v ribiška plovila oziroma opremo za posameznike.

S to spremembo bo v Uradnem listu RS objavljena samo najava javnega razpisa za ukrep zdravje in varnost, dan začetka elektronske oddaje vlog ter dan, do katerega se oddajajo vloge na javni razpis, ker bo celoten javni razpis s pripadajočo dokumentacijo objavljen na osrednjem spletnem mestu državne uprave.

Javni razpis za ukrep zdravje in varnost bo objavljen najkasneje oktobra letos.

Vir: Ministrstvo za kmetijstvo, gozdarstvo in prehrano

**Vlada sprejela poročilo glede revizijska poročila računskega sodišča o izvedbi projekta drugi tir železniške proge Divača-Koper**

Vlada je sprejela Odzivno poročilo na revizijsko poročilo računskega sodišča »Učinkovitost priprave in izvedbe projekta drugi tir železniške proge Divača–Koper«.

Računsko sodišče je 7. junija 2022 izdalo revizijsko poročilo o učinkovitosti priprave in izvedbe projekta drugi tir železniške proge Divača–Koper za obdobje 1. januar 2015 do 30. junij 2020. V tem okviru je vladi naložilo, da mora v 90 dneh po prejemu revizijskega poročila predložiti računskemu sodišču odzivno poročilo v zvezi z izrečenim popravljalnim ukrepom.

Vlada je pripravila odzivno poročilo. Podalo je mnenje, da vlada in ministrstvo nista bila učinkovita pri vzpostavljanju podlag za gradnjo in gospodarjenje z drugim tirom, bila pa sta delno učinkovita pri nadziranju izvajanja projekta drugi tir Divača–Koper. Direkcija Republike Slovenije za infrastrukturo ni bila učinkovita kot investitor pri izvajanju svojih nalog priprave in izvedbe projekta drugi tir. Družba 2TDK d. o. o. je bila kot investitor pri izvajanju svojih nalog priprave in izvedbe projekta drugi tir delno učinkovita.

V okviru revizije je računsko sodišče ugotovilo tudi, da ima DRSI kljub prenosu investicije z DRSI na družbo 2TDK v svojih poslovnih knjigah še vedno v zvezi s projektom drugi tir evidentirano investicijo v teku. V zvezi s tem revizijskim razkritjem je računsko sodišče vladi naložilo tudi popravljalni ukrep. Računsko sodišče je vladi naložilo popravljalni ukrep. Vlada mora izkazati pripravo načrta aktivnosti za pregled investicijskih vlaganj DRSI v gradnjo drugega tira Divača–Koper, ki so evidentirana med investicijami v teku v poslovnih knjigah DRSI tako, da natančno opredeli odgovorne osebe, roke in aktivnosti, s katerimi se bodo iz poslovnih knjig DRSI za infrastrukturo izločila vlaganja, ki jih ni mogoče pripisati investiciji v drugi tir, ter uredi prenos preostalih sredstev na 2TDK.

Vlada sprejema popravljalni ukrep računskega sodišča, zato je pripravila načrt aktivnosti za njegovo izvedbo. Pri tem bo upoštevala načela učinkovite primopredaje, ki zahtevajo ne zgolj prenos pogodb in dovoljenj iz DRSI kot prejšnjega investitorja na družbo 2TDK kot novega investitorja, temveč tudi knjigovodski prenos, v okviru katerega se iz poslovnih knjig DRSI izločijo vlaganja, ki jih ni mogoče pripisati investiciji v drugi tir. Pri tem pa bo treba vsa vlaganja skrbno proučiti in ugotoviti, katera je mogoče prenesti na projekt drugi tir, katerih ne in ali se prenos opravi odplačno ali neodplačno.

Vlada se zaveda, da v fazi pred skrbnim in natančnim pregledom vseh investicijskih vlaganj ni mogoče vnaprej napovedati vseh podrobnosti prenosa oziroma izločitve vlaganj iz evidenc DRSI. To bo mogoče po natančnem, strokovnem in skrbnem pregledu ter analizi posameznih vlaganj. Z izvedbo izločitve ter prenosa investicijskih vlaganj, ki se nanašajo na projekt drugi tir iz evidenc DRSI v evidence družbe 2TDK, bo vlada seznanila računsko sodišče.

Vir: Ministrstvo za infrastrukturo

**Imenovanje revizijske družbe za revidiranje izkazov poslovanja in letnega poročila Stanovanjskega sklada Republike Slovenije**

Vlada je na predlog nadzornega sveta Stanovanjskega sklada Republike Slovenije imenovala revizijsko družbo Valuta, družba za revizijo d. o. o., Maribor s pooblaščeno revizorko Aleksandro Adorjan za revidiranje izkazov poslovanja in letnega poročila sklada, za poslovna leta 2022, 2023 in 2024.

Zakon o javnih skladih med drugim določa, da mora letno poročilo sklada pregledati pooblaščeni revizor. Sklad je izvedel evidenčno naročilo in po izvedenem pregledu prejetih ponudb kot najugodnejšega ponudnika izbral družbo Valuta.

Vir: Ministrstvo za okolje in prostor

**Letni poročili o delu Delovne skupine za spremljanje izvajanja Uredbe o sodelovanju državnega tožilstva, policije in drugih pristojnih državnih organov pri odkrivanju in pregonu storilcev kaznivih dejanj**

Vlada Republike Slovenije se je na današnji seji seznanila z Letnima poročiloma (za leti 2020 in 2021) o delu Delovne skupine za spremljanje izvajanja Uredbe o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin in za spremljanje izvajanja Strategije obvladovanja gospodarske kriminalitete v Republiki Sloveniji.

Delovna skupina razpravlja o izzivih in dobrih praksah sodelovanja med organi, ki sodelujejo v predkazenskem postopku. Med drugim je obravnavala spremembe Uredbe o sodelovanju med državnim tožilstvom in policijo iz leta 2020, delovanje skupnih preiskovalnih skupin, ter sodelovanje med policijo in tožilstvom z vidika priložnosti za izboljšave. Na podlagi razprave na delovni skupini je tako prišlo tudi do normativnih sprememb, na primer določbe v ZKP, ki omogoča pridržanje priče do zaslišanja pred preiskovalnim sodnikom v povezavi s problematiko prepovedanega prehoda državne meje.

Vir: Ministrstvo za pravosodje

**Odgovor na zahtevo za oceno ustavnosti in zakonitosti členov Zakona o vodah**

Vlada je sprejela Odgovor na zahtevo za oceno ustavnosti in zakonitosti četrtega in petega odstavka, prve in tretje alineje šestega odstavka ter sedmega odstavka 199.b člena in prvega odstavka, prvega stavka drugega odstavka in petega odstavka 199.e člena Zakona o vodah, ki jo je vložilo Vrhovno sodišče RS. Predmet presoje so posamezne določbe novele Zakona o vodah (ZV-1C), ki za nazaj urejajo plačilo nadomestila za vodno pravico (2005-2013). Gospodarski družbi je bilo naloženo plačilo na podlagi posredovanih podatkov. Iz zahteve izhaja, da ni izkazana javna korist povratne veljave zakona, da gre za poseg v pridobljene pravice ter da poseg ni sorazmeren.

Kot je obširno pojasnjeno že v obrazložitvi predloga ZV-1C, so kumulativno izpolnjeni vsi pogoji iz 155. člena Ustave RS za uveljavitev povratne veljave posameznih določb ZV-1C.

Novela ZV-1C je bila pripravljena kot izvedba popravljalnih ukrepov v zvezi z revizijo Računskega sodišča RS o izvajanju Zakona o vodah za leti 2009 in 2010. Vlada ocenjuje, da je v postopku priprave ZV-1C bila ustrezno presojana javna korist za povratno veljavo zakona, in sicer tako, da se čim bolj uresničuje načelo enakosti in primerljivosti med posameznimi kategorijami zavezancev zlasti glede na čas neplačevanja, uvaja pa take načine poravnav teh obveznosti, ki bodo čim manj obremenili gospodarske subjekte ob istočasno vsaj delnih plačilih v državni proračun.

Ne gre za novo dajatev, kot trdi vlagatelj zahteve. V Zakonu o vodah, ki je začel veljati 10. avgusta 2002, je v prvem odstavku 6. člena določena obveznost plačila za rabo vode. ZV-1C s plačili za nazaj ne posega v že pridobljene pravice. Ustrezno je izkazan tudi javni interes, hkrati je bil poseg nujen, saj plačila za vodne pravice ni bilo mogoče urediti za nazaj drugače, kot z zakonom.

Vlada ustavnemu sodišču predlaga, da naj glede zahteve za oceno ustavnosti in zakonitosti ugotovi, da četrti in peti odstavek, prva in tretja alineja šestega odstavka ter sedmi odstavek 199.b člena in prvi odstavek, prvi stavek drugega odstavka in peti odstavek 199.e člena Zakona o vodah niso v neskladju z ustavo.

Vir: Ministrstvo za okolje in prostor

**Ocena ustavnosti in zakonitosti členov Uredbe o vodovarstvenem območju za vodonosnik Ljubljanskega polja, Zakona o fitofarmacevtskih sredstvih in Zakona o vodah**

Vlada je sprejela Odgovor na dopolnitev pobude za začetek postopka za oceno ustavnosti in zakonitosti 22. in 23. člena Uredbe o vodovarstvenem območju za vodno telo vodonosnika Ljubljanskega polja, četrtega odstavka 32. člena Zakona o fitofarmacevtskih sredstvih, 74. člena in 76. člena Zakona o vodah.

Ustavno sodišče RS je pobudo že sprejelo v obravnavo ter odločilo o zahtevi za začasno zadržanje ter zadržalo izvrševanje 22. in 23. člena uredbe do končne odločitve. Pobudnik v dopolnitvi pobude navaja dodatne argumente, s katerimi predvsem utemeljuje pravočasnost in poudarja močno izražen evropski element svoje pobude.

Ne drži pobudnikova trditev, da uvrstitev aktivnih snovi na seznam aktivnih snovi, ki jih je prepovedano uporabljati na najožjih vodovarstvenih območjih (VVO I), pomeni, da je vse druge aktivne snovi, ki niso na seznamu, dovoljeno uporabljati. V Sloveniji je dovoljeno uporabljati samo aktivne snovi v fitofarmacevtskih sredstvih (FFS), odobrene za uporabo v Sloveniji z veljavno odločbo o registraciji. Aktivne snovi, ki jih ne odobri Evropska komisija, se ne morejo uvrstiti na seznam in se kot FFS ne smejo uporabljati nikjer v Sloveniji, ne samo na VVO I.

Na seznam FFS, ki so prepovedana za uporabo na VVO I, so uvrščene samo tiste aktivne snovi, ki so sicer ustrezno registrirane in jih vsebujejo dovoljena in registrirana FFS, vendar bi pomenile nevarnost spiranja v podzemno vodo.

Vlada ustavnemu sodišču predlaga, da pobudo za začetek postopka za oceno ustavnosti in zakonitosti zavrže oziroma ugotovi, da 22. in 23. člen Uredbe o vodovarstvenem območju za vodno telo vodonosnika Ljubljanskega polja, četrti odstavek 32. člena Zakona o fitofarmacevtskih sredstvih ter 3. točka tretjega odstavka 74. člena in prvega odstavka in 2. točka drugega odstavka 76. člena Zakona o vodah niso v neskladju z Ustavo Republike Slovenije.

Vir: Ministrstvo za okolje in prostor

**Slovenija podpira pogajanja o čezmejnem pretoku podatkov med Evropsko unijo in Japonsko**

Vlada Republike Slovenije podpira Priporočilo Sklepa Sveta o pooblastilu za začetek pogajanj o vključitvi določb o čezmejnem pretoku podatkov v Sporazum o gospodarskem partnerstvu med Evropsko unijo in Japonsko ter povezane pogajalske smernice vključene v prilogi Priporočila sklepa Sveta. Vlada namreč pričakuje, da bodo dogovorjena pravila, ob zagotavljanju varstva osebnih podatkov in zasebnosti, naslovila neopravičeno omejevanje pretoka podatkov med pogodbenicama in s tem olajšala poslovanje podjetij. Dokončno stališče o zadevi mora sprejeti še Državni zbor.

Evropska unija in Japonska sta sicer že zaključili pogajanja o sklenitvi Sporazuma o gospodarskem partnerstvu, ki je v veljavi od februarja 2019. Sporazum vsebuje tudi poglavje o elektronski trgovini, ki pa še ne vsebuje določb o pretoku podatkov, saj Evropska unija, v času zaključka pogajanj, o tem vprašanju še ni konsolidirala notranjega stališča.

Glede na poglobljene in dinamične gospodarske odnose med Evropsko unijo in Japonsko, ter strateški pomen njunega sodelovanja se ocenjuje, da je primerno, da se začnejo pogajanja o tem vprašanju. Cilj predloga (Priporočila sklepa Sveta) je sprejetje pravil, ki obravnavajo neupravičene ovire za pretok podatkov, vendar hkrati ohranjajo regulativno avtonomijo Evropske unije, zlasti na področju varstva podatkov in zasebnosti. Edini razpoložljivi instrument za dosego tega cilja je mednarodni sporazum. Zato je potrebno pooblastilo Evropski komisiji za začetek pogajanj o mednarodnem sporazumu, ki ga je Slovenija tako dala.

Vir: Ministrstvo za gospodarski razvoj in tehnologijo

**Vlada seznanjena s podpisom tehničnega dogovora glede vojaške vaje Triglavska zvezda**

Vlada se je danes seznanila z namero podpisa tehničnega dogovora med obrambnimi ministrstvi Slovenije, Velike Britanije in Severne Irske, Madžarske in Poljske glede vaje Triglavska zvezda 2022, ki bo na Gorenjskem od 5. do 25. septembra letos.

Vaja Triglavska zvezda 2022 je vojaška vaja, ki na ozemlju Slovenije poteka že vrsto let. Tokrat bo na območju Gorenjske potekala od 5. do 25. septembra letos, na njej pa se bo usposabljalo do 260 pripadnikov gostujočih sil in 150 pripadnikov Slovenske vojske. Vaja je namenjena krepitvi zavezništev in kolektivnemu usposabljanju sodelujočih sil, aktivnosti pa bodo na njej izvajali s pehotno opremo in oborožitvijo.

Za zagotavljanje podpore države gostiteljice bodo udeleženke podpisale tehnični dogovor, ki bo opredeljeval splošna načela, podporo države gostiteljice, obveznosti držav pošiljateljic, finančne določbe, določbe glede statusa in jurisdikcijo ter drugo.

Vir: Ministrstvo za obrambo

**Vlada sprejela mnenje k predlogu Zakona o celostnem prometnem načrtovanju**

Gradivo vsebuje mnenje vlade in predlog amandmajev k predlogu Zakona o celostnem prometnem načrtovanju, ki ga je predložila skupina poslank in poslancev s ciljem urediti oz. določiti temeljne pojme na področju celostnega prometnega načrtovanja, urediti sistem in pristojnosti upravljanja trajnostne mobilnosti, trajno in stabilno financiranje ukrepov ter določiti naloge urejanja prostora za področje trajnostne mobilnosti.

Vlada ugotavlja, da je bil Zakon o celostnem prometnem obveščanju pripravljen kot podpora procesu spreminjanja načrtovanja in upravljanja prometa tako, da bo preusmeril obstoječo paradigmo nebrzdane rasti prometa z vsemi negativnimi posledicami in zagotovil potrebne pogoje za udejanjanje načel trajnostne mobilnosti.

S celostnim prometnim načrtovanjem kot pristopom, ki ga je razvila Evropska komisija za države članice v okviru Svežnja za urbano mobilnost, se je namenila temu področju precejšnja podpora tako na področju finančnih spodbud kot na področju izmenjave znanja in predstavitve dobrih praks. Osnovni namen je preseči netrajnostne prakse in prispevati k zmanjševanju emisij iz prometa, zmanjšanju porabe energije v prometu ter doseči večjo kakovost bivanja za vse državljane.

V zadnjih letih intenzivnega razvoja celostnega prometnega načrtovanja v Sloveniji je dozorelo spoznanje, da bo za prihodnji razvoj in stabilnost tega načrtovalskega pristopa potrebno doreči pravni okvir oziroma zakonske podlage za celostno prometno načrtovanje. Tudi izkušnje najnaprednejših držav na področju celostnega prometnega načrtovanja kažejo, da je pravni okvir pomemben korak v razvoju in stabilnosti tega sistema. Zakonska podlaga lahko tudi okrepi medsektorsko povezovanje pri celostnem prometnem načrtovanju.

Oblikovanje enotnega zakonskega okvira za celostno prometno načrtovanje je zato nujno potrebno za povezavo razdrobljenega obstoječega prometnega načrtovanja v celostni pristop, ki bo v vseh fazah prometnega načrtovanja omogočal koordinirano in usklajeno načrtovanje in izvajanje ciljev trajnostne mobilnosti tako na državni kakor tudi lokalni ravni, prav tako pa bo omogočen tudi enotni sistem spremljanja doseženih učinkov izvajanja celostnih prometnih strategij.

Po pregledu zakona, vloženega v parlamentarno proceduro, se vlada s predlogom strinja, če bodo upoštevani vladni amandmaji, ki so priloženi k mnenju.

Vir: Ministrstvo za infrastrukturo

**Vlada podala mnenje o zahtevi Državnega sveta glede ponovnega odločanja državnega zbora o Zakonu o cestah**

Državni zbor je na 99. izredni seji 6. aprila 2022 sprejel Zakon o cestah, v zvezi s katerim je Državni svet Republike Slovenije na 50. redni seji 13. aprila 2022 sprejel zahtevo, da Državni zbor Republike Slovenije ponovno odloča o tem zakonu.

Zahteva za ponovno odločanje o zakonu je bila podana zaradi nasprotovanja državnega sveta določbi 7. člena, katere vsebina se je spremenila s sprejemom amandmaja k temu členu na matičnem delovnem telesu državnega zbora. Medtem, ko prvotni vladni predlog zakona na področju urejanja odvoza poškodovanih oziroma pokvarjenih vozil ni predvideval spremembe veljavne ureditve, po kateri velja posebna ureditev odvoza poškodovanih oziroma pokvarjenih vozil zgolj za vozila nad 3.500 kg največje dovoljene mase (torej tovorna vozila), pa se je s sprejemom omenjenega amandmaja posebna ureditev razširila na vsa vozila (tudi osebna vozila). Tej zakonski ureditvi ostro nasprotujejo v Sekciji za promet na Obrtno-podjetniški zbornici in Združenju za promet na Gospodarski zbornici Slovenije. Državni svet poudarja, da sedanja praksa odvoza poškodovanih oziroma pokvarjenih osebnih vozil na avtocestah in hitrih cestah ne povzroča težav, zlasti zaradi dobro delujočega asistenčnega sistema odvoza osebnih vozil, ki ga v okviru svojih produktov ponujajo zavarovalnice, kar je bil tudi ključen razlog za podajo zahteve za ponovno odločanje o Zakonu o cestah.

Uvodoma je treba poudariti, da se z Zakonom o cestah v slovenski pravni red prenaša evropska direktiva o izboljšanju varnosti cestne infrastrukture iz leta 2019, s katero se nadgrajujejo že veljavne določbe, ki določajo minimalne standarde na področju varnosti cestne infrastrukture.

Trenutno veljavni Zakon o cestah iz leta 2010 je bil po njegovem sprejemu sicer nekajkrat noveliran, kljub temu pa so posamezne določbe postale zastarele in manj učinkovite, zato se z novim zakonom le-te ustrezno posodabljajo, nadgrajujejo in prilagajajo sedanjim razmeram. Pravne rešitve zakona se tudi usklajujejo z drugo sistemsko in področno zakonodajo (npr. na področju graditve, prostora in varstva okolja). Z namenom večje jasnosti in določnosti so se preoblikovale številne materialne in kazenske določbe, prav tako pa so se redifinirali tudi splošni inšpekcijski ukrepi. Vse to pa bo prispevalo tako k večji pravni varnosti naslovnikov zakona kot tudi k večji učinkovitosti pri izvajanju nadzora.

Prejšnja vlada v svojem mnenju z dne 28. aprila 2022 ni nasprotovala zahtevi državnega sveta o ponovnem odločanju o Zakonu o cestah, saj se je s prejemom amandmaja, ki ni bil predhodno usklajen z Vlado Republike Slovenije kot predlagateljico omenjenega zakona, posebna ureditev odvoza poškodovanih oziroma pokvarjenih vozil na avtocestah in hitrih cestah razširila na vsa vozila. To pa je povzročilo negativen odziv vseh deležnikov, ki jih takšna ureditev zadeva.

Vlada ocenjuje, da je sprejem zakona zaradi vseh novosti in prednosti, ki jih prinaša za njegove naslovnike, ključnega pomena. Njegov sprejem je nujen zaradi zamude pri prenosu prej omenjene direktive, saj bo s tem zoper Republiko Slovenijo ustavljen predsodni postopek, ki je v fazi obrazloženega mnenja. Naslednja faza postopka je namreč uvedba sodnega postopka pred Sodiščem Evropske unije, ki lahko Sloveniji naloži plačilo odškodnine za vsak dan zamude do dneva prenosa direktive v slovenski pravni red.

Zaradi navedenega vlada predlaga, da državni zbor pri ponovnem odločanju o podpre Zakon o cestah. Obenem se vlada zavezuje, da bo takoj po uveljavitvi zakona predložila v obravnavo novelo Zakona o cestah, katere osnutek je Ministrstvo za infrastrukturo že pripravilo in na podlagi katere bo posebna ureditev odvoza vozil na avtocestah in hitrih cestah ponovno vzpostavljena samo za tovorna vozila na način, ki je bil dogovorjen, usklajen in tudi prvotno predlagan s strani vlade kot predlagateljice predmetnega zakona.

Vir: Ministrstvo za infrastrukturo

**Vlada določila besedilo amandmajev k Zakonu o Javnem skladu Republike Slovenije za financiranje razgradnje Nuklearne elektrarne Krško in odlaganja radioaktivnih odpadkov in izrabljenega goriva iz Nuklearne elektrarne Krško**

S predlaganim gradivom vlada vlaga amandmaje k predlogu Zakona o Javnem skladu Republike Slovenije za financiranje razgradnje Nuklearne elektrarne Krško in odlaganja radioaktivnih odpadkov in izrabljenega goriva iz Nuklearne elektrarne Krško, kot izhaja iz Poslovnika državnega zbora, ki določa, da lahko vlada, kadar ni predlagateljica zakona, k vloženemu besedilu zakona vloži amandmaje. Predlagani amandmaji sledijo tudi mnenju Zakonodajno-pravne službe Državnega zbora RS.

Vlada je do zakona, ki ga je predložila skupina poslank in poslancev s prvopodpisanim Danijelom Krivcem, sprejela pozitivno mnenje. Predlog zakona je vsebinsko enak tistemu, ki ga je Ministrstvo za infrastrukturo medresorsko usklajenega in brez pripomb podprtega s strani vladnega Odbora za gospodarstvo, posredovalo na Vlado že novembra 2020, a ni bil sprejet.

Na 7. izredni seji državnega zbora dne 1. 7. 2022 je bila opravljena splošna razprava o predlogu zakona in sprejel sklep, da je predlog primeren za nadaljnjo obravnavo.

Vir: Ministrstvo za infrastrukturo

**Vlada izdala pooblastilo za aerosnemanja za izdelavo kartografskih publikacij**

Vlada je na današnji seji sprejela sklep, s katerim družbi Flycom Technologies iz Kranja in FLYCOM Aviation iz Brusnic pooblašča za opravljanje aerosnemanj za izdelavo kartografskih publikacij. Pooblastilo velja za skupen nastop obeh družb v okviru javnega naročila Poševno aerofotografiranje – test.

Družba Flycom Technologies je vlado zaprosila za izdajo pooblastila za izvajanje aerosnemanj, in sicer s ciljem izdelave kartografskih publikacij in za skupen nastop obeh družb na razpisu za izvedbo javnega naročila Poševno aerofotografiranje – test naročnika Geodetske uprave RS.

Vlagatelj izpolnjuje vse formalne pogoje za pridobitev zadevnega pooblastila. Navedeno pooblastilo pa je zaradi varovanja obrambnega interesa omejeno na izvedbo javnega naročila Poševno aerofotografiranje – test naročnika Geodetska uprava RS.

To pooblastilo ne pomeni izdaje dovoljenja pristojnega organa za letenje zrakoplova skladno z Zakonom o letalstvu ali predpisi EU, za katere bo moral vlagatelj zaprositi ločeno.

Vir: Ministrstvo za obrambo

**Vlada o amandmajih k predlogu zakona o izvajanju uredbe s področja množičnega financiranja**

Vlada je sprejela predlog amandmajev k predlogu zakona o izvajanju uredbe EU o evropskih ponudnikih storitev množičnega financiranja za podjetnike.

S predlaganimi amandmaji sledimo mnenju zakonodajno-pravne službe državnega zbora, podanega z vidika skladnosti predlaganega zakona z ustavo in pravnim sistemom ter z zakonodajno-tehničnega vidika.

Vir: Ministrstvo za finance

**Vlada določila besedilo Predloga zakona o ukrepih za obvladovanje kriznih razmer na področju oskrbe z energijo**

Za obvladovanje kriznih razmer na področju delovanja elektroenergetskega in plinskega sistema ter oskrbe s toploto je potrebno sprejeti nov interventni zakon. V predlogu so opredeljeni začasni ukrepi za upravljanje povečanega tveganja pri oskrbi z energijo, ukrepi za zanesljivo oskrbo z energijo, ukrepi za zmanjševanje uvozne odvisnosti in ukrepi za zmanjševanje pritiskov na cene energije zaradi nestanovitnosti energetskih trgov.

V sklopu ukrepov za upravljanje povečanega tveganja na področju delovanja elektroenergetskega in plinskega sistema sodi na primer ukrep, da vlada lahko v primeru motenj z oskrbo z električno energijo in plinom razglasi stopnje tveganja (nižjo in višjo). Pri nižji stopnji tveganja je potrebno obvestiti energetske družbe in odjemalce električne energije in zemeljskega plina preko sredstev javnega obveščanja, naj se pripravijo na pričakovane krizne razmere in izvedejo potrebne in možne ukrepe. Višjo stopnjo tveganja, ki pomeni krizo na področju oskrbe z energijo, bo vlada razglasila, ko bodo nastopile izredne razmere pri oskrbi z zemeljskim plinom in krizno stanje v sektorju električne energije. Pri višji stopnji tveganja je potrebno izkoristiti vse nacionalne potenciale za proizvodnjo električne energije in toplote, zato bo zaradi razmer dopuščeno začasno odstopanje od zahtev glede mejnih vrednosti emisij, ki so na podlagi predpisov za urejanje varstva okolja postavljene za obratovanje elektrarn, naprav za soproizvodnjo toplote in elektrike in kurilnih naprav za ogrevanje, za katere se zahteva okoljevarstveno dovoljenje. V primeru, da upravljalec naprave nadomesti gorivo z drugo vrsto goriva, mora v roku 48 ur o tem po elektronski pošti obvestiti ministrstvo in inšpekcijo, pristojno za okolje. Upravljalci morajo prav tako v treh mesecih izvesti potrebne meritve in obratovalni monitoring emisije snovi v zrak. Vlada si z zakonom tudi nalaga, da vsakih sedem dni preverja upravičenost razglasitve stopnje tveganja na področju oskrbe z energijo. Začasno odstopanje od zahtev glede mejnih vrednosti emisij velja tudi za upravljavce naprav brez okoljevarstvenega dovoljenja. Kot nadomestno gorivo upravljavcu naprave ni dovoljeno uporabiti odpadkov ali gorivo pridobljeno iz odpadkov.

Kar se tiče ukrepov za zanesljivo oskrbo z energijo, zakon ureja skladiščenje plina, sproščanje obveznih rezerv nafte ter naftnih derivatov ter izjeme pri doseganju kazalnikov učinkovitosti sistema daljinskega ogrevanja. Za sisteme daljinskega ogrevanja, ki kot gorivo uporabljajo plin, se čas razglašene višje stopnje tveganja, ne šteje v obdobje za izračun doseganja kazalnikov učinkovitosti. Nosilec bilančne skupine mora do 1. novembra v tekočem letu zagotoviti skladiščenje plina v drugih državah Evropske unije v obsegu, ki je enak vsaj 15 % povprečne letne dobave plina te bilančne skupine končnim odjemalcem v Republiki Sloveniji v zadnjih petih letih.

Čeprav skladišča zemeljskega plina v Evropski uniji predstavljajo le okoli 25 % letne porabe plina in samostojno ne morejo zagotavljati oskrbe s plinom, pa so pomemben dejavnik pri uravnavanju porabe plina v zimskem času, zato je še posebej kritično, če so v teh negotovih časih za oskrbo s plinom pred zimo premalo napolnjena.

Ukrepi za zmanjševanje uvozne odvisnosti spodbujajo samooskrbo, med drugim skupnostno samooskrbo v gospodarskih družbah, ki so v večinski lasti države ali lokalne skupnosti. V primeru, da takšna gospodarska družba investira v projekte za proizvodne naprave za proizvodnjo električne energije iz obnovljivih virov energije, ki so enaki ali večji od 250 kW inštalirane moči, mora 50 % delež letno proizvedene električne energije brezplačno razdeliti gospodinjskim odjemalcem v Republiki Sloveniji, če gre družbo, v kateri ima država kapitalsko naložbo, oziroma gospodinjskim odjemalcem na območju lokalne skupnosti, ki je ustanoviteljica družbe.

Sklop ukrepov določa tudi, da lahko vlada v primeru razglasitev različnih stopenj tveganja in največ 1 leto po izteku razglašene stopnje tveganja z uredbami določa omejitev osvetljevanja ter omejitev temperature zraka za namen ogrevanja v javnih stavbah in stavbah, kjer se zadržuje javnost. Dodatno imajo odjemalci zemeljskega plina pravico, da se ne priklopijo na sistem za distribucijo zemeljskega plina, če se bodo ogrevali na OVE, nagrajujemo pa odjemalce, ki bi se odločili za prostovoljno zmanjšanje odjema plina in električne energije za 15%. Dokazano zmanjšana poraba v obdobju od 1. oktobra do 31. marca 2023 se bo odjemalcem povrnila v obliki sorazmernega povračila prispevka OVE. V tem poglavju je določena še prepoved subvencij za plinske kotle in kogeneracije.

V sklopu ukrepov za zmanjševanje pritiskov na cene zaradi volatilnosti energetskih trgov se pogodbene kazni zaradi nižje porabo plina ne bodo zaračunavale, odjemalec, ki je odklopljen, pa za čas odklopa ne plača omrežnine. Ceniki toplote za gospodinjske in druge zaščitene odjemalce se oblikujejo na način, da cena toplote odraža ceno plina, ki je določena na podlagi predpisov o kontroli cen. Plačilo za koncesijo za rabo vode za proizvodnjo električne energije se za leta 2022 do 2025 določi v enaki višini na enoto proizvedene električne energije, kot so jo plačevali koncesionarji v letu 2020, določa pa se tudi neposredni nakup električne energije od slovenskih proizvajalcev za kritje izgub na prenosnem in distribucijskem elektroenergetskem omrežju.

Vlada predlaga, da se predlog zakona obravnava po nujnem postopku, da bi se preprečile težko popravljive posledice, ki lahko nastanejo zaradi povečanega povpraševanja po energiji (predvsem premoga in zemeljskega plina), zmanjšane oskrbe Evropske unije s plinom, manjše lastne proizvodnje električne energije iz obnovljivih virov kot običajno in morebitnih drugih resnih motenj na energetskih trgih.

Vir: Ministrstvo za infrastrukturo

**Vlada spremenila Zakon o oskrbi s plini**

Zaradi spremenjenih pogojev poslovanja plinskega gospodarstva in predvsem zaradi povečanih tveganj v dobavni verigi zemeljskega plina je Ministrstvo za infrastrukturo pripravilo predlog Zakona o spremembah in dopolnitvah Zakona o oskrbi s plini.

Predlog med drugim dopolnjuje definicijo nekaterih pojmov, na primer pojem »gospodinjski odjemalec«. Doslej je prihajalo do poskusov različnih interpretacij, z novelo pa se jasneje določa meja predvidene letne porabe plina – 100.000 kWh. To je pomembno zaradi posebne obravnave pri dobaviteljih in posebnih pravicah za varstvo odjemalcev plina. V novelo zakona se ob tem dodajata dva nova pojma, in sicer - »odjemalec osnovne oskrbe« ter »skupni gospodinjski odjemalec«.

»Odjemalec osnovne oskrbe« pomeni gospodinjskega odjemalca, malega poslovnega odjemalca in skupnega gospodinjskega odjemalca, ki je priključen na distribucijski sistem zemeljskega plina (na primer na toplarno). »Skupni gospodinjski odjemalec« medtem pomeni končnega gospodinjskega odjemalca, ki kupuje plin za oskrbo gospodinjstev preko posameznih in skupnih delov večstanovanjskih stavb s toploto preko skupne kurilne naprave v lasti ali solasti teh gospodinjstev (plinske peči v večstanovanjskih stavbah). Za potrebe te določbe se za končnega odjemalca ne šteje ponudnik daljinskega ogrevanja. S tem so iz pravice osnovne oskrbe izvzeti komercialni sistemi, kot so sistemi daljinskega ogrevanja, kjer je nabava plina kot energenta ena izmed ključnih poslovnih funkcij.

Predlog določa tudi nadomestno oskrbo s plinom, ki je namenjena nadomestitvi dobavitelja za primer, ko odjemalec osnovne oskrbe nenadoma ostane brez dobavitelja, ker ta ne izpolnjuje več pogojev za članstvo v bilančni shemi. V tem primeru se uvede nadomestna oskrba, ki je namenjena avtomatskemu prehodu odjemalca na distribucijskem sistemu od obstoječega dobavitelja, ki ne sme več opravljati naloge dobavitelja, na dobavitelja nadomestne oskrbe.

Agencija za energijo določi enega ali več dobaviteljev nadomestne oskrbe, ki ga (jih) objavi na svoji spletni strani po posameznem distribucijskem sistemu. Zaradi avtomatskega prehoda je potrebno določiti prilagojene splošne dobavne pogoje za nadomestno oskrbo in veljavnost take pogodbe o dobavi, ki pa jo lahko odjemalec kadarkoli prekine. Odjemalec nadomestne oskrbe najpozneje v dveh mesecih od začetka izvajanja nadomestne oskrbe sklene pogodbo o dobavi z novim dobaviteljem in o tem obvesti dobavitelja, ki mu nudi nadomestno oskrbo. Cena plina za nadomestno oskrbo je lahko višja od tržne cene za dobavo plina primerljivemu odjemalcu, ne sme pa presegati mejne nakupne cene plina na izravnalnem trgu, ki jo objavi operater prenosnega sistema, povečane za 25 %.

Po spremembah zakona so do osnovne oskrbe s plinom upravičeni vsi odjemalci, zato jo morajo zagotavljati vsi dobavitelji za odjemalce osnovne oskrbe, ki nimajo ali ne morejo pridobiti dobavitelja. Ceno plina za osnovno oskrbo dobavitelj določi glede na značilnost odjema odjemalcev osnovne oskrbe in periodo obračuna, pri čemer cena plina za osnovno oskrbo ne sme presegati mejne oziroma glede na periodo obračuna povprečne mejne nakupne cene plina na izravnalnem trgu, ki jo objavi operater prenosnega sistema. Dobavitelj plina objavi ceno plina oziroma način izračuna cene plina za osnovno oskrbo vsaj na svoji spletni strani, lahko pa tudi v medijih.

Novelacija zakona nenazadnje opredeljuje tudi enoten informacijski sistem, ki bo namenjen izmenjavi podatkov na trgu s plinom med operaterji sistemov in dobavitelji plina. Vzpostaviti, upravljati in vzdrževati ga mora operater prenosnega sistema. Enoten informacijski sistem mora poleg podatkov o odjemnih mestih, ki so potrebni za uspešno menjavo dobavitelja, vsebovati tudi podatke po odjemnih mestih potrebne za zagotavljanje zanesljive oskrbe s plinom, predvsem s podatki potrebnimi za obvladovanje morebitne krize. Dostop do informacijskega sistema morajo imeti tudi dostop morajo imeti tudi operaterji distribucijskih sistemov in dobavitelji za upravljanje s podatki njihovih odjemalcev.

Vir: Ministrstvo za infrastrukturo

**Vlada je določila besedilo predloga sprememb ZODPol**

Vlada Republike Slovenije je določila besedilo predloga Zakona o spremembah in dopolnitvah Zakona o organiziranosti in delu v policiji (ZODPol) ter ga predloži Državnemu zboru Republike Slovenije v obravnavo po skrajšanem postopku.

Spremembe in dopolnitve se nanašajo na spremembo na področju investicijskega vzdrževanja policijskih uprav, na podaljšanje roka za izpolnitev zakonsko določene obveznosti glede pridobitve višje strokovne izobrazbe, na vzpostavitev nacionalne poklicne kvalifikacije policist in na širitev skupine oseb, ki ne morejo sodelovati v pomožni policiji.

S predlogom zakona se krepi samostojnost policijskih uprav na področju postopkov investicijskega vzdrževanja objektov in materialno-tehničnih sredstev. To bo v praksi omogočilo predvsem tudi večjo odzivnost v postopkih investicijskega vzdrževanja, kar je glede na naravo in potrebe policijskega dela, tudi naš namen, s ciljem večje učinkovitosti dela policije. Policijske uprave tako izvajajo investicijsko vzdrževanje objektov in materialno-tehničnih sredstev ne le v primeru intervencijskih dogodkov (kot so požar, poplava in podobno), temveč v vseh primerih, in to glede na dejanske potrebe in v okviru sredstev, določenih z internim finančnim načrtom policije (kot na primer menjave dotrajanih vrat in stavbnega pohištva, tlakov v prostorih, manjše preureditve prostorov, čiščenje in barvanje fasad, menjava cirkulacijskih črpalk …).

Policisti s pridobljeno višješolsko izobrazbo in policisti s pridobljeno nacionalno poklicno kvalifikacijo policist bodo v enakovrednem položaju glede zasedbe delovnih mest, premeščanja, napredovanja in preostalih pravic iz delovnega razmerja. Tako bodo po predlogu nove ureditve delovna mesta, za katera se zahteva poklic policista, lahko zasedali policisti z višjo strokovno izobrazbo in tudi policisti z najmanj srednješolsko izobrazbo in pridobljenim certifikatom za nacionalno poklicno kvalifikacijo policist. Policisti so uradne osebe, ki med drugim opravljajo naloge, ob katerih lahko posegajo v človekove pravice, zato je ključno, da so vsi policisti za opravljanje svojih nalog ustrezno strokovno usposobljeni. Namen predlaganih sprememb je, da bodo naloge na delovnih mestih, za katere se zahteva poklic policista, lahko izvajali izključno policisti, ki bodo pridobili višješolsko izobrazbo ali certifikat za nacionalno poklicno kvalifikacijo policist, s katerim bodo izkazali poklicno usposobljenost za izvajanje nalog. Predlagana sprememba bo omogočila nadaljnji karierni razvoj policistov, ki sicer te možnosti ne bi imeli.

Z Zakonom o spremembah in dopolnitvah Zakona o organiziranosti in delu v policiji (Uradni list RS, št. 77/16) je bilo določeno obdobje (do 1. januarja 2023), v katerem morajo policisti, premeščeni na delovna mesta v VI. tarifnem razredu, pridobiti višješolsko izobrazbo in v katerem mora delodajalec vsem policistom, ki so premeščeni na navedena delovna mesta in še nimajo pridobljene VI. stopnje izobrazbe, omogočiti njeno pridobitev, način napredovanja v višje plačne razrede in način premeščanja. Kot kažejo trenutni podatki, tega ne bo možno izpolniti. Zaradi omejitve števila študentov, ki je odvisna od prostorskih in kadrovskih zmožnosti Policijske akademije in sočasnega izvajanja rednega študija, višješolske izobrazbe policist še vedno niso pridobili 904 policisti, ki bi jo morali pridobiti. Zato se ob upoštevanju obdobja, za katero se sklepa pogodba o izobraževanju policistov (približno 16 mesecev) in možnosti časovnega podaljšanja pogodb v primeru upravičenih razlogov policistov študentov, predlaga podaljšanje roka za izpolnitev obveznosti do 1. januarja 2026.

Med osebe, ki ne morejo sodelovati v pomožni policiji, so dodani tudi občinski redarji. Gre namreč za javne uslužbence s posebnimi pooblastili, ki opravljajo naloge občinskega prekrškovnega organa in imajo pomembno, nepogrešljivo vlogo pri zagotavljanju javne varnosti na lokalni ravni.

Vir: Ministrstvo za notranje zadeve

**Predlog zakona o poroštvu RS za obveznosti družb GEN energija, HSE ter Geoplin iz naslova kreditov, najetih za zagotavljanje likvidnosti in nakup dodatnih količin zemeljskega plina izven trga EU**

Vlada je določila besedilo predloga Zakona o poroštvu Republike Slovenije za obveznosti družb GEN energija d. o. o., HSE d. o. o. ter Geoplin d. o. o. iz naslova kreditov, najetih za zagotavljanje dodatnih likvidnosti in nakup dodatnih količin zemeljskega plina izven trga Evropske unije.

Namen predlaganega zakona je zagotoviti zanesljiv dostop upravičenim energetskim podjetjem do kratkoročnih likvidnostnih obratnih sredstev, ki jih potrebujejo za pokrivanje kratkoročnih ekstremnih likvidnostnih obremenitev. Te so povezane z zagotavljanjem denarnih kritij, ki so jih energetska podjetja zavezana zagotavljati klirinškim bankam v zvezi z borznimi finančnimi posli za ščitenje cene njihovih portfeljev energentov, in posledično zagotavljanje stabilnosti in zanesljivosti oskrbe končnih odjemalcev energentov v Republiki Sloveniji.

Republika Slovenija, z namenom zagotavljanja nemotene oskrbe odjemalcev zemeljskega plina v Republiki Sloveniji, daje v tem zakonu navedenemu upravičencu, ki kupuje zemeljski plin na trgih izven EU, pri čemer ne gre za plin iz Ruske federacije, poroštvo za 80 odstotkov obveznosti upravičenca iz naslova najetih kreditov in iz jamstev za obveznosti iz naslova danih garancij in drugih instrumentov za zavarovanje obveznosti, ki jih ta potrebuje za zagotavljanje likvidnosti za nakup zemeljskega plina na trgih izven EU, s čimer se bo zagotovilo nemoteno oskrbo odjemalcev zemeljskega plina v Republiki Sloveniji.

Vir: Ministrstvo za infrastrukturo

**Tjaša Pureber imenovana za v. d. generalnega direktorja Direktorata za razvoj kulturnih politik**

Vlada je na redni seji za vršilko dolžnosti generalnega direktorja Direktorata za razvoj kulturnih politik imenovala Tjašo Pureber, in sicer od 1. septembra 2022 do imenovanja generalnega direktorja po predhodno izvedenem javnem natečaju, vendar največ za šest mesecev, to je najdlje do 28. februarja 2023.

Tjaša Pureber, diplomirana univerzitetna politologinja, je nekdanja novinarka, producentka in komunikatorka na področju uprizoritvenih umetnosti ter neodvisna raziskovalka in publicistka. Njena temeljna področja raziskovanja so družbena gibanja in kulturne politike. Več let je v okviru društva Asociacija delovala kot vodja zagovorništva, strokovna vodja mreže nevladnih organizacij in samozaposlenih v kulturi ter urednica mesečne publikacije o kulturnih politikah Kulturosfera. Med drugim je bila članica dialoške skupine za nevladne organizacije in samozaposlene pri Mestni občini Ljubljana ter članica strokovne skupine za prenovo statusa samozaposlenih pri Ministrstvu za kulturo.

Vir: Ministrstvo za kulturo

**Imenovanje v. d. generalnega direktorja Direktorata za skupno zunanjo in varnostno politiko**

Vlada Republike Slovenije je z mesta vršilca dolžnosti generalnega direktorja Direktorata za skupno zunanjo in varnostno politiko v Ministrstvu za zunanje zadeve razrešila mag. Bogdana Batiča in na to mesto imenovala mag. Matejo Norčič Štamcar.

Mateja Norčič Štamcar ima več kot 20 let delovnih izkušenj. V Ministrstvu za zunanje zadeve je med drugim opravljala naloge v oddelku za mednarodno pravo, sektorju za Evropo in Severno Ameriko, kabinetu državnega sekretarja, sektorju za varnostno politiko, sekretariatu ter na Veleposlaništvu Republike Slovenije v Kraljevini Belgiji itd. Od leta 2014 do 2017 je bila tudi namestnica veleposlanika v Republiki Srbiji, od leta 2017 do 2022 pa namestnica vodje delegacije Evropske Unije v Republiki Srbiji.

Vir: Ministrstvo za zunanje zadeve

**Imenovanje in razrešitev članov nadzornega sveta Stanovanjskega sklada Republike Slovenije**

Vlada je v nadzorni svet Stanovanjskega sklada Republike, za preostanek mandatnega obdobja, od 3. septembra 2022 do 18. maja 2024, imenovala Suzano Emeršič. Vlada je izdala tudi odločbo o razrešitvi mag. Vide Borovinšek z mesta članice nadzornega sveta sklada, ki je podala odstopno izjavo. Za mandatno dobo štirih let, od 2. septembra 2022 do 1. septembra 2026, z možnostjo ponovnega imenovanja, je vlada kot predstavnika uporabnikov storitev gospodarske službe imenovala Matjaža Juvančiča.

Akt o ustanovitvi stanovanjskega sklada kot javnega sklada med drugim določa, da ima nadzorni svet pet članov, ki jih na predlog ministra imenuje vlada: dva predstavnika ministrstva, ki sta strokovnjaka s stanovanjskega področja oziroma področja urejanja prostora, prostorskega načrtovanja in graditve stanovanjskih objektov; enega predstavnika ministrstva, pristojnega za finance, ki je strokovnjak za računovodsko in finančno področje; enega predstavnika zaposlenih v gospodarski družbi in enega predstavnika uporabnikov storitev gospodarske družbe. Mandat članov nadzornega sveta traja štiri leta z možnostjo ponovnega imenovanja.

Vir: Ministrstvo za okolje in prostor

**Nina Ukmar imenovana za predstavnico Republike Slovenije v upravnem odboru Eurimages**

Vlada je na redni seji z mesta predstavnice Republike Slovenije v upravnem odboru Eurimages s 1. septembrom razrešila Uršulo Menih Dokl in na to mesto imenovala Nino Ukmar, in sicer od 2. septembra 2022 do 27. januarja 2026.

Nina Ukmar, nekdanja direktorica Kosovelovega doma v Sežani in aktualna vodja kabineta ministrice za kulturo dr. Aste Vrečko, je univerzitetna diplomirana ekonomistka. Na področju kulture in filma deluje že od leta 2008, bila je svetovalka za kulturo, šport in projekte na Občini Sežana in od leta 2012 do junija 2022 direktorica Kosovelovega doma Sežana, v okviru katerega je razvila močan in odmeven art kino program. Od leta 2016 do leta 2020 je bila predsednica združenja Art kino mreže Slovenije in za obdobje 2021–2023 je članica sveta Festivala slovenskega filma (pri Slovenskem filmskem centru, javni agenciji Republike Slovenije). Nina Ukmar ima bogate izkušnje s področja filmske in avdiovizualne dejavnosti, javnih razpisov na nacionalni in EU ravni.

Vir: Ministrstvo za kulturo

**Razrešitev namestnice guvernerja za Slovenijo v okviru Evropske banke za obnovo in razvoj**

Vlada je danes v Odboru guvernerjev Evropske banke za obnovo in razvoj (EBRD) razrešila Marušo Romih kot namestnico guvernerja.

Minister za finance je guverner za Slovenijo v Odboru guvernerjev EBRD. Na predlog guvernerja vlada imenuje njegovega namestnika.

Vlada je aprila letos za namestnico guvernerja imenovala Marušo Romih, ki ni več v delovnem razmerju na Ministrstvu za finance. Vlada jo je zato razrešila z mesta namestnice guvernerja, ki bo do imenovanja nove namestnice ali namestnika guvernerja nezasedeno.

Vir: Ministrstvo za finance

**Sprememba sklepa o ustanovitvi nadzornega odbora za spremljanje skladov s področja notranje varnosti in migracij**

Vlada Republike Slovenije je sprejela Sklep o spremembi Sklepa o ustanovitvi Nadzornega odbora za spremljanje skladov s področja notranje varnosti in migracij (Sklad za azil, migracije in vključevanje - AMIF in Sklad za notranjo varnost – ISF).

V Nadzornem odboru za spremljanje skladov s področja notranje varnosti in migracij se:

* z mesta predsednika razreši Benedikt Jeranko in namesto njega za predsednico imenuje Tina Heferle, Ministrstvo za notranje zadeve,
* z mesta članice razreši mag. Lilijana Šipec in namesto nje kot predstavnico Ministrstva za notranje zadeve, Policije, imenuje Klavdija Zajc,
* z mesta člana razreši mag. Valter Vrečar in namesto njega kot predstavnika Ministrstva za obrambo imenuje Boštjan Pavlin,
* z mesta člana razreši Branko Matjašec in namesto njega kot predstavnika Ministrstva za zdravje imenuje Damijan Jagodic,
* z mesta članice razreši Nataša Posel in namesto nje kot predstavnika nevladnih organizacij imenuje Albin Keuc,
* z mesta namestnika člana razreši Damijan Jagodic in namesto njega kot predstavnico Ministrstva za zdravje imenuje Ada Čargo,
* z mesta opazovalke razreši Lidija Dolenc in namesto nje kot predstavnico Ministrstva za finance, Urada Republike Slovenije za nadzor proračuna imenuje Mateja Vetrih.

Vir: Ministrstvo za notranje zadeve

**Ustanovitev Medresorske delovne skupine za pripravo dodatnih ukrepov za ureditev oskrbe s pitno vodo prebivalcev Slovenske Istre**

Vlada je sprejela sklep o ustanovitvi Medresorske delovne skupine za pripravo dodatnih ukrepov za ureditev oskrbe s pitno vodo prebivalcev Slovenske Istre.

Medresorska delovna skupina bo spremljala razmere na področju oskrbe s pitno vodo prebivalcev Slovenske Istre; pripravljala dodatne ukrepe za omilitev situacije na področju oskrbe s pitno vodo prebivalcev Slovenske Istre; usklajevala in usmerjala celovito in sprotno informiranje prebivalcev Slovenske Istre ter informiranje širše javnosti. Pri izvajanju nalog bo sodelovala s predstavniki lokalnih skupnosti, ki so povezane z zadevno problematiko in vladi poročala o svojem delu, končno poročilo o izvedbi nalog pa pripravila po zaključku aktivnosti.

Skupino sestavljajo vodja skupine mag. Matej Skočir, Ministrstvo za okolje in prostor (MOP) in člani: Bojan Dejak, MOP; Tomaž Primožič, Ministrstvo za kmetijstvo, gozdarstvo in prehrano; dr. Robert Drobnič. Ministrstvo za gospodarski razvoj in tehnologijo; mag. Darko But, Ministrstvo za obrambo; Klavdija Štimec, Ministrstvo za finance.

Vir: Ministrstvo za okolje in prostor

**Vlada o kadrovskih načrtih nevladnih uporabnikov državnega proračuna za leti 2023 in 2024**

Vlada Republike Slovenije se je seznanila s kadrovskimi načrti nevladnih uporabnikov državnega proračuna za leti 2023 in 2024 ter zbirnik teh kadrovskih načrtov pošlje v Državni zbor kot sestavni del obrazložitve Predloga sprememb proračuna Republike Slovenije za leto 2023 in Predloga proračuna Republike Slovenije za leto 2024.

Vlada je na podlagi sklepa iz 21. julija 2022 pozvala nevladne uporabnike državnega proračuna, da pripravijo kadrovske načrte za leti 2023 in 2024 in jih skupaj z obrazložitvami pošljejo Ministrstvu za javno upravo, ki jih kot sestavni del obrazložitve Predloga sprememb Proračuna RS za leto 2023 in Predloga Proračuna RS za leto 2024 predloži vladi v skladu terminskim načrtom, ki je priloga navedenega sklepa vlade.

Kadrovski načrti nevladnih uporabnikov državnega proračuna so pripravljeni na podlagi določb Zakona o javnih uslužbencih. Upoštevaje določbe 42. do 45. člena Zakona o javnih uslužbencih se sklepa delovna razmerja in upravlja s kadrovskimi viri v skladu s kadrovskim načrtom.

Po podatkih, ki so jih posredovali nevladni uporabniki državnega proračuna, je bilo na dan 31. 12. 2021 število zaposlenih 1.014, dovoljeno število zaposlenih na dan 31. 12. 2022 pa je 1.052. Predlog dovoljenega števila zaposlenih na dan 31. 12. 2023 je 1.048, predlog dovoljenega števila zaposlenih na dan 31. 12. 2024 pa 1.061. Predlog povečanja za leti 2023 in 2024 je pogojen s spremembo Zakona o fiskalnem pravilu in odpravi limita v Fiskalnem svetu, v nasprotnem primeru je predlog povečanja 1.046 za leto 2023 in 1.058 za leto 2024. Fiskalni svet je predlog povečanja dovoljenega števila zaposlenih v predlogu kadrovskega načrta za leti 2023 in 2024 (2 za leto 2023 in 3 za leto 2024) vezal na spremembe Zakona o fiskalnem pravilu in odpravi limita.

Predlog kadrovskega načrta nevladnih uporabnikov državnega proračuna za leto 2023 v primerjavi s kadrovskim načrtom za leto 2022 je zmanjšan za 4 (v primeru, da bo sprejeta sprememba Zakona o fiskalnem pravilu in odpravi limita, drugače za 2 dovoljeni zaposlitvi), predlog kadrovskega načrta za leto 2024, pa je glede na kadrovski načrt za leto 2022 povečan za 9 dovoljenih zaposlitev (v primeru, da bo sprejeta sprememba Zakona o fiskalnem pravilu in odpravi limita, drugače za 6).

Povečanja dovoljenega števila zaposlenih v predlogih kadrovskih načrtov za leti 2023 in 2024 glede na kadrovski načrt za leto 2022 so predlagali: Državna volilna komisija (2), Informacijski pooblaščenec (4), Računsko sodišče (2 za leto 2024), Ustavno sodišče (6 za leto 2024), Nacionalna agencija RS za kakovost v visokem šolstvu (1 za leto 2023 in 2 za leto 2024), Državna revizijska komisija (3), Komisija za preprečevanje korupcije (5), Fiskalni svet (2 za leto 2023 in 3 za leto 2024) – povečanje pogojeno s spremembo Zakona o fiskalnem pravilu in odpravi limita in Zagovornik načela enakosti (1 za leto 2023 in 3 za leto 2024).

Vir: Ministrstvo za javno upravo

**Realizacija porabe skupne vrednosti pravnih poslov razpolaganja s stvarnim premoženjem države**

Vlada Republike Slovenije je sprejela Poročilo o realizaciji porabe skupne vrednosti pravnih poslov razpolaganja s stvarnim premoženjem države v upravljanju organov državne uprave, pravosodnih organov, javnih zavodov, javnih gospodarskih zavodov, javnih agencij in javnih skladov za leto 2021.

Poročilo zajema podatke o realizaciji sklenjenih pravnih poslov razpolaganja z nepremičnim in premičnim premoženjem države na podlagi načrtovanega razpolaganja nepremičnega in premičnega premoženja države vključenega v evidentirano načrtovano porabo skupnih vrednosti pravnih poslov razpolaganja s stvarnim premoženjem za leto 2021. Višina skupne dopustne vrednosti je bila določena na podlagi sklepa Vlade Republike Slovenije z dne 7. januarja 2021 o določitvi skupne vrednosti pravnih poslov razpolaganja z nepremičnim in premičnim premoženjem v lasti države in v upravljanju organov državne uprave, pravosodnih organov, javnih zavodov, javnih gospodarskih zavodov, javnih agencij in javnih skladov, ki ga navedeni upravljavci lahko odsvojijo v letu 2021.

Organi državne uprave, pravosodni organi, javni zavodi, javni gospodarski zavodi, javne agencije in javni skladi, ki so upravljavci stvarnega premoženja države, so lahko na podlagi navedenih sklepov Vlade Republike Slovenije v letu 2021 sklepali pravne posle razpolaganja z nepremičnim premoženjem v skupni vrednosti 45.000.000 evrov in pravne posle razpolaganja s premičnim premoženjem v skupni vrednosti 5.200.000 evrov. Merodajna so bila razpolaganja, ki so bila napovedana za tekoče leto 2021, pravni posel pa je bil sklenjen najpozneje dne 31. marca 2022.

Vir: Ministrstvo za javno upravo

**Vlada o realizaciji načrtov razpolaganja s stvarnim premoženjem države za leto 2021**

Vlada Republike Slovenije se je seznanila z obvestili in poročili o realizaciji načrtov razpolaganja s stvarnim premoženjem države za leto 2021 in sicer za:

* Predsednika republike
* Državni zbor Republike Slovenije
* Državni svet Republike Slovenije
* Ustavno sodišče Republike Slovenije;
* Računsko sodišče Republike Slovenije;
* Državno revizijsko komisijo za revizijo postopkov oddaje javnih naročil
* Državno volilno komisijo
* Fiskalni svet
* Informacijskega pooblaščenca
* Komisijo za preprečevanje korupcije
* Varuha človekovih pravic
* Zagovornika načela enakosti in
* Sodni svet

in jih skupaj z zaključnim računom proračuna posreduje Državnemu zboru Republike Slovenije.

Načrtovanje razpolaganja s stvarnim premoženjem države je Zakon o stvarnem premoženju države in samoupravnih lokalnih skupnost (ZSPDSLS-1) uredil na način, da se skladno s tretjim odstavkom 20. in 21. člena ZSPDSLS-1 razpolaganje z nepremičnim oziroma s premičnim premoženjem, s katerim upravljajo drugi državni organi izvede na podlagi načrta, ki ga do 31. decembra za prihodnje leto sprejme in kvartalno do 31. marca, 30. junija in 30. septembra za tekoče leto dopolnjuje predstojnik državnega organa. Postopek razpolaganja z nepremičnim oziroma premičnim premoženjem se lahko izvede, če je stvarno premoženje vključeno v veljavni načrt razpolaganja z nepremičnim oz. s premičnim premoženjem.

Ministrstvo za javno upravo je v skladu z ZSPDSLS-1 in na podlagi dopisa (z 28. marcem 2022) zbralo poročila o realizaciji načrtov razpolaganja s stvarnim premoženjem države za leto 2021 za zgoraj naštete organe. Prejeta obvestila in poročila zajemajo podatke o načrtovanju in realizaciji razpolaganja s stvarnim premoženjem države v njihovem upravljanju, ki so jih na podlagi drugega odstavka 23. člena ZSPDSLS-1 pripravili zgoraj našteti organi, vlada pa se z njimi seznani in jih na njihov predlog posreduje v seznanitev državnemu zboru, skupaj z zaključnim računom proračuna.

Vir: Ministrstvo za javno upravo

**Vlada imenovala nove člane in predsednico upravnega odbora Zavoda Republike Slovenije za blagovne rezerve**

Vlada ugotavlja, da je na podlagi odstopnih izjav pred potekom mandata prenehala funkcija predsednici in naslednjim članom upravnega odbora Zavoda Republike Slovenije za blagovne rezerve, in sicer predstavnicama ministrstva, pristojnega za preskrbo, Renati Martinčič in Maruši Baus, poleg njiju pa še predstavnici ministrstva, pristojnega za energetiko, Katarini Petan in predstavniku ministrstva, pristojnega za promet, Igorju Luzarju.

Zakon o blagovnih rezervah določa, da Zavod Republike Slovenije za blagovne rezerve upravlja upravni odbor, sestavljen iz devetih članov, imenovanih za štiriletni mandat. Odbor imenuje Vlada Republike Slovenije, s tem da imenuje osem članov za zastopanje interesov države pri upravljanju zavoda, medtem ko enega člana imenuje na predlog delavcev zavoda.

Zaradi navedenega je vlada za preostanek mandata predstavnikov upravnega odbora Zavoda Republike Slovenije za blagovne rezerve, ki so podali odstopne izjave, imenovala nove člane. To so:

* Maja Čepin, predstavnica ministrstva, pristojnega za preskrbo namesto Renate

Martinčič, do 30. 8. 2025,

* Urška Korošec, predstavnica ministrstva, pristojnega za preskrbo namesto Maruše

Baus, do 30. 8. 2025,

* dr. Nevenka Ribič, predstavnica ministrstva, pristojnega za energetiko namesto

Katarine Petan, do 30. 8. 2025,

* Tanja Šarabon, predstavnica ministrstva, pristojnega za promet namesto Igorja

Luzarja, do 21. 5. 2024.

Vlada je obenem imenovala tudi predsednico upravnega odbora Zavoda Republike Slovenije za blagovne rezerve se, in sicer Majo Čepin. Mandati članov in predsednice se začno z dnem, ki sledi dnevu vladnega sklepa.

Vir: Ministrstvo za gospodarski razvoj in tehnologijo